Geliefde skoolvrou sterf van varkgriep in Pta | Maroela Media
Sandra la Grange. Foto: Verskaf
'n Jare lange skoolvrou van Mpumalanga wat onlangs na Pretoria verhuis en na kleuters omgesien het, is Sondag in 'n Pretoriase hospitaal weens varkgriep oorlede nadat sy drie weke gelede begin siek word het.
Sandra la Grange (55) het jare lank administratiewe werk gedoen by drie skole in Mpumalanga, onderskeidelik Evander Kollege, Hoërskool Oosterland in Secunda en Hoërskool Kanonkop in Middelburg, voor sy en haar man, Pieter la Grange (59), verlede jaar na Pretoria verhuis het.
Die egpaar het na Wonderboom in Pretoria se Moot-gebied verhuis en Sandra het onlangs by 'n plaaslike kleuterskool begin werk en na kleuters omgesien.
Pieter het Sondag aan Maroela Media gesê sy vrou het op 7 Julie begin siek word en griepsimptome ervaar.
"Dit wou net nie opklaar nie en teen 10 Julie het sy baie siek begin word. Sy het onder meer spierkrampe en koors gehad, gesukkel om asem te haal en het baie gou moeg geword. Sy is die eerste keer op 12 Julie dokter toe en is medikasie voorgeskryf," het Pieter gesê.
Toe Sandra teen 14 Julie nog nie beter voel nie, is sy weer na haar huisdokter waar sy ander medikasie toegedien is. Dit het egter net tydelik gehelp en haar toestand het verswak.
"Sy is die 16de weer terug dokter toe, waarna hy haar in die Moot-hospitaal laat opneem het. Dieselfde dag het die dokters daar toetse op haar gedoen en gesê hulle vermoed sy het varkgriep. Sy is op 17 Julie in die hospitaal se waakeenheid opgeneem en in 'n geïnduseerde koma geplaas. Sy het nooit weer daarna wakker geword nie," het Pieter verslae gesê.
Sandra is Sondagoggend teen 03:45 in die hospitaal se waakeenheid dood.
Volgens Pieter het toetse vasgestel dat sy met die H1N1-virus gediagnoseer is.
Pieter het gesê die familie koester geen kwade gevoelens teenoor Sandra se dokters nie. "Hulle het almal gedoen wat hulle kon," het hy gesê. Hy sê hy het verneem dat drie mense vandeesweek glo in Pretoria aan varkgriep dood is.
Pieter beskryf Sandra as 'n opgewekte vrou met 'n hart van goud wat baie geliefd was en vir ander mense omgegee het.
"Sy was 'n regte mens-mens en sou haarself te na kom om ander mense te kan help. Sy het ook 'n groot passie vir diere gehad, van voëltjies tot honde en katte. Sy was ook baie kreatief, kunstig en lief vir tuinmaak."
Buiten haar man, laat Sandra drie kinders, JP le Roux (28), Rochelle le Roux (26) en Aruscha le Roux (21), en vier stiefkinders, Pieter la Grange (37), Chantelle la Grange (36), Marcha Breckle (34) en Dillen la Grange (25), agter.
Haar begrafnisreëlings moet nog getref word.
Pieter en Sandra la Grange. Foto: Verskaf
Sandra la Grange en haar twee dogter Arushka (links) en Rochelle le Roux. Foto: Verskaf
Jammer om te hoor, innige simpatie vir die familie, deesdae moet maar versigtig wees jy weet nie wat in die land gebeur nie. Alles is deur mekaar
Mense sterf van die H1N1 varkgriep virus veral tieners en ouer mense. Ja daar is varkgriep wat sy kop in Pretoria en Roodepoort weer begin uitsteek het en mense moet versigtig wees. Dit is moeilik om dadelik te bepaal wat die pasient onderlede het, tensy bloedtoetse gedoen word omdat erge griep simptome ervaar word !!!
Vanjaar se griep is geen gewone griep nie. Ek het hom gehad en was vir 4 weke lank siek. Alle sterkte en meegevoel aan die naasbestaandes!
Ek is van Pretoria en het ook varkgriep gekry nadat ek gewone griep gehad het. Dis beslis anders. Mens word baie vinnig baie siek en koorsig en hoes erg. As jy siek voel, moenie wag nie. Laat doen 'n keel smeer en bloedtoets. Ek is gou gediagnoseer en na 'n paar dae in die hospitaal was ek beter. My gesin het Tamiflu gekry en nie siek geword nie.
Ek het so 'n maand gelede gelees dat daar geen varkgriep in SA op die oomblik is nie, in daardie week was my skoonseun van Hartbeespoortdam baie siek met griep, en was dit as vark griep gediagnoseer, nog (ek praat onder koreksie) twee of drie van sy kolegas was ook gediagnoseer. Sterkte aan die gesin.